Απαγόρευση νέων εισαγωγών πετρελαίου απο Ιράν στην ΕΕ
οι νέες κυρώσεις αποδεικνύουν την αποφασιστικότητα της διεθνούς κοινότητας δηλώνει η Ουάσιγκτον
Η Ευρωπαϊκή Ένωση απαγόρευσε τις νέες εισαγωγές ιρανικού πετρελαίου και πάγωσε τους λογαριασμούς της Κεντρικής Τράπεζας του Ιράν, στο πλαίσιο προσπαθειών που καταβάλουν δυτικές χώρες προκειμένου να πιέσουν την Τεχεράνη να σταματήσει το επίμαχο πυρηνικό της πρόγραμμα. Οι Υπουργοί Εξωτερικών της ΕΕ συμφώνησαν στην επιβολή των νέων κυρώσεων την Δευτέρα από τις Βρυξέλλες. Η απόφαση επιτρέπει σε χώρες-μέλη που έχουν συμβόλαια για την αγορά ιρανικού πετρελαίου να προχωρήσουν στην διεκπεραίωση τους μέχρι την 1 Ιουλίου. Η περίοδος χάριτος δίνεται για να βοηθηθούν χώρες όπως η Ελλάδα, η Ισπανία και η Ιταλία να βρουν άλλους προμηθευτές πριν την επιβολή της πλήρους απαγόρευσης. Δυτικές χώρες κατηγορούν το Ιράν ότι προσπαθεί να αναπτύξει πυρηνικά όπλα υπό την κάλυψη προγράμματος για την παραγωγή ενέργειας, μια κατηγορία που η Τεχεράνη αρνείται. Οι ηγέτες της Γαλλίας, της Γερμανίας και της Βρετανίας προέτρεψαν τους ηγέτες του Ιράν «να αναστείλουν άμεσα τις πυρηνικές τους δραστηριότητες» λέγοντας ότι «δεν πρόκειται να δεχθούν την ανάπτυξη πυρηνικού όπλου». Εδώ στην Ουάσιγκτον, ο Πρόεδρος Ομπάμα δήλωσε ότι οι νέες κυρώσεις αποδεικνύουν για άλλη μια φορά την αποφασιστικότητα της διεθνούς κοινότητας να αντιμετωπίσει «την σοβαρή απειλή που παρουσιάζεται από το πυρηνικό πρόγραμμα του Ιράν». Επίσης η Υπουργός Εξωτερικών των ΗΠΑ Χίλαρι Κλίντον και ο Υπουργός Οικονομικών, Τίμοθι Γκάιτνερ, ανέφεραν ότι οι συγκεκριμένες ενέργειες αποτελούν «άλλη μια σοβαρή πρωτοβουλία» στο πλαίσιο των διεθνών προσπαθειών για άσκηση πίεσης στην Τεχεράνη προκειμένου να εγκαταλείψει τις πυρηνικές τις φιλοδοξίες. Το Ιράν καταδίκασε έντονα την απόφαση. Ιρανοί βουλευτές έχουν επανειλημμένα απειλήσει ότι θα κλείσουν τα Στενά του Ορμούζ, ζωτικής σημασίας υδάτινη δίοδο για τα αποθέματα πετρελαίου παγκοσμίως. Ο αναπληρωτής Πρόεδρος της Επιτροπής Ασφάλειας της ιρανικής Βουλής ανέφερε ότι οποιαδήποτε παρεμπόδιση στις εξαγωγές ιρανικού πετρελαίου «οπωσδήποτε» θα οδηγήσει στο κλείσιμο των Στενών του Ορμούζ. Ο εκπρόσωπος του ιρανικού Υπουργείου Εξωτερικών, Ραμίν Μεχμανπαράστ, χαρακτήρισε τις κυρώσεις «παράλογες και άδικες». Όπως είπε οι μακροχρόνιες ενεργειακές ανάγκες σε ολόκληρο τον κόσμο «δεν επιτρέπουν την επιβολή κυρώσεων στο Ιράν» εξαιτίας των μεγάλων αποθεμάτων που διαθέτει σε πετρέλαιο και φυσικό αέριο.